text: Kan ikke undersøge brandtomt
  12 december 2011 kl. 15.50
  Bygningerne på den nedbrændte plastfabrik på Gellerupvej i Varde er så usikre, at politiets teknikere ikke tør gå ind i brandtomten. Derfor vil der gå nogle dage, før brandårsagen kan afdækkes.
  PC Plast brændte fredag eftermiddag. Der skete omfattende skader - og branden udviklede giftig røg. 
  Bygningen blev så skadet ved branden, at den skal stives ekstra af, inden brandteknikerne kan komme ind. 
  Der skal også foretages teknisk-kemiske prøver. Disse prøvesvar vil også først foreligge senere.
  